Arnold Tovornik, mlajši brat igralca Franja Tovornika (1907—1934), se je rodil v Selnici ob Dravi, kjer je končal 5 razredov osnovne šole, nato pa se je vpisal v gimnazijo. Po gimnaziji se je vpisal v vojaško intendantsko akademijo v Beogradu. Do začetka druge svetovne vojne je služboval kot intendantski podporočnik v Mariboru. V aprilski vojni je bil zajet in interniran. Iz vojnega ujetništva je bil kasneje izpuščen kot nemški državljan, nato pa je moral vstopiti v Wehrmacht, kjer je do konca vojne delal kot intendant v mariborski vojni bolnici. Po vojni je dve leti delal še v jugoslovanski vojski in za kratek čas v Okrajnem ljudskem odboru Maribor. Od leta 1947 je bil član Slovenskega narodnega gledališča v Mariboru.